Son Plasch (3 favrer)

Son Plasch, enconuschents a nus Sursets sco patrun-baselgia da Tinizong, è a medem temp era il patrun dals medis, dals pasterners, dals lavurants da construcziun e dals cusunzs. El ha vivì ils onns 200 en Armenia ed era medi. In medi bain vesì e respectà da l’entir pievel. El na fascheva nagina differenza tranter pover e ritg, tranter pajaun e cristian. En mintga uman veseva el in frar ed a mintga malsaun purscheva el ses agid. Pli tard è el vegnì tschernì sco uvestg ed è alura mort sco martir durant la persecuziun dals cristians. La benedicziun da son Plasch è enconuschenta als plis da nus. Quai ch’è però pli pauc enconuschent è la legenda suandanta: 
Durant il temp da la persecuziun dals cristians ha il pievel cusseglià Plasch da sa zuppar en il guaud. Là ha el vivì en armonia cun ils animals sco quai ch’el aveva vivì avant cun ils umans. El liberava ils animals or da las traplas, el als tgirava cura ch’els eran malsauns ed als pertgirava dals privels cura ch’els vegnivan persequitads. Ils utschels al purtavan da mangiar. Ils animals selvadis che vegnivan persequitads dals chatschadurs prendevan refugi en sia tauna. Perfin ils animals stgarpants vegnivan natiers senza s’attatgar in l’auter. Son Plasch era in vair ami e protectur dals animals. Oz pli che mai duvrassan nus blers Plaschs che s’engaschassan per ils animals, che pertgirassan els da las torturas ch’els han da surpurtar, saja quai per gudagnar pellitschas (Pelze), per far experiments – betg adina necessaris – per la chemia u per tantas autras chaussas inutilas.